जहां तक सैफई में हुए फिल्मी अप्सराओं और अभिनेताओं के रंगीले शो का प्रश्न है किसी भी लोकतांत्रिक और खासतौर से समाजवादी विचारधारा से अपना संबंध जोडऩे वाले नेता और पार्टी के शील के तो यह पूरी तरह खिलाफ है। इसलिये निष्पक्ष मीडियाकर्मी पहले वर्ष से ही सैफई महोत्सव की आड़ में हो रहे विलासिता के प्रदर्शन के आलोचक रहे हैं, लेकिन महीनों पहले हो चुके मुजफ्फरनगर दंगे का हवाला देकर इस वर्ष के आयोजन के औचित्य पर प्रश्न चिन्ह लगाने वालों की भावनायें पाक-साफ नहीं कही जा सकतीं। मुजफ्फरनगर दंगों का हवाला देकर सैफई महोत्सव को गलत ठहराने में कोई संगति नहीं थी। निश्चित रूप से यह एक गढ़ा हुआ मुद्दा था जिसके निशाने पर समाजवादी पार्टी थी। लोकसभा चुनाव को देखते हुए वर्ग विशेष को उसके खिलाफ भड़काने की ओछी हरकत इसमें शामिल रही। बिकाऊ पत्रकारिता के इस दौर में इसमें भी कोई बड़ी बात नहीं है कि सपा विरोधी ताकतों से पैसा लेकर यह काम किया गया हो।